Diari Oficial de la Generalitat Valenciana


Sumari del DOGV 7033, del 28-05-2013 (2013/5101)

RESOLUCIÓ de 30 d'abril de 2013, de la Subdirecció General de Relacions Laborals, per la qual es disposa el registre i publicació del text del XXIX Conveni col·lectiu del sector de la indústria de marroquineria i afins de Castelló i València (codi: 90798512476291).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7033

Data del DOGV
:   28-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5101


Data del document
:   30-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * València
    * Castelló de la Plana
    * conveni col·lectiu

RESOLUCIÓ de 30 d'abril de 2013, de la Subdirecció General de Relacions Laborals, per la qual es disposa el registre i publicació del text del XXIX Conveni col·lectiu del sector de la indústria de marroquineria i afins de Castelló i València (codi: 38198043893293). [2013/5101]  
Vist el text del XXIX Conveni col·lectiu del sector de la indústria de marroquineria i afins de Castelló i València, subscrit per la comissió negociadora, la qual està integrada, de part empresarial, per representants de l'Associació d'Empresaris de Marroquineria i Afins de Castelló i València (ASEMA), i de part dels treballadors, per representants dels sindicats FITAG-UGT-PV i FITEQA-CCOO-PV, i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
  
Primer   
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon   
Disposar la seua publicació en el Diari Oficial de la Comunitat Valenciana.  
  
València, 30 d'abril de 2013.- El subdirector general de Relacions Laborals: Reyes Maximiliano Coronado Coronado.  
  
  
XXIX Conveni col·lectiu de treball per a la indústria de la marroquineria i afins de les províncies de Castelló i València. Conveni col·lectiu número XXIX (1 gener 2011 a 31 desembre 2012)  
  
Text del XXIX Conveni col·lectiu de treball per a la província de València i Castelló de les indústries de cuiros repujats, marroquineria, cinturons, lligacames i tirants, corretges de rellotge, guarnicioneria i articles d'esport, articles de viatge i boteria, abreviadament, «Marroquineria i afins»  
  
CAPÍTOL I  
Normes generals  
  
Secció primera  
Àmbits territorial, funcional i personal  
  
Article 1. Àmbit territorial  
El present conveni col·lectiu és aplicable obligatòriament per a totes les empreses de les activitats que s'esmenten en l'article següent, radicades en les províncies de Castelló i de València. S'aplicarà, així mateix, a tots els centres de treball establits en estes províncies, encara que les empreses tinguen el domicili legal en altres províncies no afectades per este conveni, així com als centres de treball traslladats des d'altres províncies i a les empreses de nova creació.  
  
Article 2. Àmbit funcional   
El conveni obliga totes les empreses, treballadors i treballadores de cuiros repujats, marroquineria i estotgeria, cinturons, lligacames i tirants, corretges de rellotge, guarnicioneria, talabarderia i articles d'esport, articles de viatge i boteria, fabricació de bosses de mà, cordovans, objectes complementaris, albarderia i fuets.  
Hi queden englobats tant fabricants com distribuïdors, majoristes, importadors i qualsevol activitat comercial en la mediació de la qual queden compresos algun dels productes compresos en el paràgraf anterior, quedant-ne exclòs el comerç detallista o de venda exclusiva al consumidor final.   
No podran iniciar-se negociacions per a realitzar cap conveni d'àmbit menor sobre les matèries pactades en el present sense coneixement de la Comissió Paritària.  
  
Article 3. Obligació total  
Les empreses afectades ho seran en la seua totalitat, excepte el que es disposa en l'article següent sobre àmbit personal.  
  
Article 4. Àmbit personal  
El conveni afectarà tots els treballadors i treballadores inclosos en el seu àmbit funcional, així com el personal que, d'ara en avant, forme part de les respectives plantilles d'aquelles, amb les excepcions assenyalades en els articles 1 i 2 de l'Estatut dels Treballadors.  
  
Secció segona  
Compensació, absorbibilitat i garantia personal  
  
Article 5. Naturalesa de les condicions pactades  
Les condicions pactades formen un tot orgànic i indivisible, i als efectes de la seua aplicació seran considerades globalment.  
  
Article 6. Compensació  
Les condicions pactades són compensables en la seua totalitat amb les que regiren anteriorment per imperatiu legal, jurisprudencial, contenciós administratiu, conveni col·lectiu, pacte de qualsevol classe, contracte individual, reglament intern, usos i costums locals o comarcals, millores voluntàries o per qualsevol altra causa.  
  
Article 7. Absorbibilitat  
Tenint en compte la naturalesa del conveni, les disposicions legals futures que impliquen variació econòmica en tots o en alguns dels conceptes retributius existents, o creació d'uns altres de nous, únicament tindran eficàcia pràctica si, globalment considerats i sumats als vigents anteriorment al conveni superen el nivell total dels establits en este. En cas contrari, es consideraran absorbits per les millores pactades en este conveni.  
  
Article 8. Garantia personal  
Es respectaran les situacions que, globalment, excedisquen el pacte en el seu contingut econòmic, mantenint-se estrictament ad personam.  
  
Secció tercera  
Vigència, duració, rescissió i revisió; clàusula de desvinculació salarial  
  
Article 9. Vigència  
El present conveni, amb independència de la data de la seua publicació en el Diari Oficial de la Comunitat Valenciana, produirà plens efectes i tindrà vigència amb efectes retroactius des del dia 1 de gener de l'any 2011 fins al 31 de desembre de 2012.  
  
Article 10. Duració i increment salarial  
La duració d'este conveni serà de dos anys de vigència, referida al període comprés entre l'1 de gener de l'any 2011 i el 31 de desembre de l'any 2012, i comprendrà tot l'any natural de 2011 i de 2012.  
  
Revisió salarial  
Any 2011:  
1r. L'increment salarial pactat per a l'any 2011 es correspon amb la inflació real produïda en l'exercici, que és del 2,4 % (dos enters amb quatre dècimes per cent), sobre el concepte salarial «salari base» establit en el conveni en l'article 19. Este increment ja apareix reflectit en les taules salarials annexes al present text.  
2n. Els conceptes salarials «incentiu o plus d'activitat» establit en l'article 23 del text legal i el concepte salarial «antiguitat» establit en l'article 20, que s'aplicaran l'any 2011, no tindran cap increment ni variació i es corresponen amb els imports que figuren en les taules del present conveni.  
Any 2012:  
1r. L'increment salarial pactat per a l'any 2012 és del 0,5 % (zero amb cinquanta centèsimes per cent) sobre el concepte salarial «salari base» establit en el conveni en l'article 19. Este increment ja apareix reflectit en les taules salarials annexes al present text.  
  
2n. S'establix una clàusula de revisió salarial respecte al concepte «salari base» regulat en l'article 19 del conveni, que serà aplicable al final de l'exercici 2012 i que consistix i es concreta en l'excés de la taxa de variació anual de l'IPC general espanyol del mes de desembre sobre l'objectiu d'inflació del Banc Central Europeu (2 %). Si la taxa de variació anual de l'IPC general espanyol del mes de desembre és superior a la taxa de variació anual de l'IPC harmonitzat de la zona euro en el mateix mes, llavors s'agafarà esta última per a calcular l'excés. Si es produïra este fet, la quantitat resultant s'aplicaria en una vegada. Si el preu mitjà internacional en euros del petroli Brent en el mes de desembre és superior en un 10 % al preu mitjà del mes de desembre anterior, per a calcular l'excés esmentat es prendran com a referència els indicadors d'inflació mencionats excloent dels dos els carburants i combustibles. Este increment s'abonarà amb caràcter retroactiu a partir de la data 1 de gener de 2012.  
3r. Els conceptes salarials «incentiu o plus d'activitat» establit en l'article 23 del text legal i el concepte salarial «antiguitat» establit en l'article 20, que s'aplicaran l'any 2012, quedaran actualitzats en un 2,4 % corresponent a la inflació real que hi haja hagut en l'exercici 2011 i sobre esta actualització s'incrementaran en un 0,3 % (zero amb trenta centèsimes per cent). Esta actualització d'acord amb la inflació que hi haja hagut l'any 2011 més l'increment del 0,3 % pactat, ja es reflectix en les taules salarials annexes al present conveni. Estos imports només són aplicable l'any 2012.  
4t. Els conceptes salarials establits en els articles 20 (antiguitat consolidada) i 23 (incentiu o plus d'activitat) disposaran de la mateixa clàusula de revisió salarial pactada per al salari base i continguda en l'apartat 3r anterior, excepte que per a estos conceptes s'establix un límit màxim d'increment del 0,2 %, és a dir, s'establix una clàusula de revisió salarial limitada en un màxim d'increment del 0,2 %. Amb això es pretén que, siga quina siga la taxa de variació entre l'IPC general espanyol i l'IPC harmonitzat de la zona euro, estos conceptes només es veuran incrementats en un màxim de 0,2 %. Este increment s'abonarà amb caràcter retroactiu a partir de la data 1 de gener de 2012.  
  
  
Article 11. Clàusula d'inaplicació de l'increment salarial i d'aplicació de l'article 82.3 de l'Estatut dels Treballadors  
A les empreses que acrediten els requisits exigits en l'article 82.3 de l'Estatut dels Treballadors, en relació amb l'existència de causes, no els seran de necessària aplicació les taules salarials pactades en el present conveni, ni en general l'increment previst en este.  
  
En estos casos, la fixació de l'increment de salari s'adequarà en l'àmbit de l'empresa, prèvia negociació entre la direcció i els representants dels treballadors, emmarcant la decisió dins d'un pla de viabilitat, en el qual s'haurà de fixar l'actualització posterior dels salaris.  
  
L'abonament de les diferències que es deixen de percebre es farà tan prompte es constate objectivament que l'empresa té superàvit o beneficis en quantitat suficient per a cobrir les diferències.  
Les empreses podran desvincular-se de les taules salarials en el moment que es donen les circumstàncies que justifiquen la desvinculació, que s'haurà de comunicar als representants dels treballadors o, a falta d'això, a la Comissió Paritària del conveni, adjuntant la documentació que n'acredite les causes.  
Des d'eixe moment s'iniciarà un període de 15 dies de consulta i negociació, que es reduirà a set en empreses de menys de 50 treballadors, entre la direcció de l'empresa i els representants dels treballadors.  
Per al tràmit del període de consultes, en cas que no hi haja representació legal dels treballadors en l'empresa, es considerarà atribuïda als sindicats més representatius i amb legitimació per a formar part de la comissió negociadora del present conveni col·lectiu, llevat que els treballadors decidisquen atribuir la seua representació a una comissió integrada per treballadors de la pròpia empresa elegits segons preveu l'article 41.4 de l'Estatut dels Treballadors.  
Les dos parts, de mutu acord, podran substituir este termini traslladant la decisió a la Comissió Paritària. En este cas, la resolució de la Comissió Paritària serà de compliment obligatori.  
En cas de desacord, a la finalització del període de consultes qualsevol de les parts podrà sotmetre la discrepància a la Comissió Paritària del conveni, que disposarà d'un termini màxim de set dies per a pronunciar-se, a comptar des que la discrepància siga plantejada. Si la Comissió Paritària del conveni no arriba a un acord amb el vot favorable de la majoria dels seus membres, per a resoldre de manera efectiva les discrepàncies sorgides les parts podran sotmetre les discrepàncies a la mediació o a l'arbitratge vinculant. Serà la mateixa Comissió Paritària la qui, en el termini dels cinc dies següents a la finalització del termini per a resoldre, remetrà les actuacions i documentació corresponent al Tribunal d'Arbitratge Laboral, TAL (procediment de solució extrajudicial de conflictes laborals de la Comunitat Valenciana publicat en el DOCV de data 08.07.2010).  
Si es va optar per l'arbitratge vinculant, el laude arbitral tindrà la mateixa eficàcia que els acords en període de consultes.  
Per al seguiment de l'acord es reuniran les parts firmants amb la periodicitat que estos acorden.  
  
Article 12. Denúncia del conveni  
Les parts negociadores es reserven la facultat de denunciar el present conveni col·lectiu amb un termini de preavís de tres mesos abans de finalitzar la seua vigència, de conformitat amb el que establix l'article 85.3 de l'Estatut dels Treballadors.  
Les dos parts negociadores del conveni es comprometen a iniciar la negociació del pròxim conveni dos mesos abans de la finalització del present. Si les negociacions es prolonguen per un termini que excedix el de vigència del conveni, les normes d'este mantindran la vigència fins a l'aprovació del nou. Una vegada aprovat el nou conveni, les condicions econòmiques regiran des del primer dia de la seua vigència.  
  
Durant les negociacions per a la renovació del conveni, en defecte de pacte, es mantindrà la seua vigència. Les parts podran adoptar acords parcials per a la modificació d'algun o alguns dels seus continguts prorrogats a fi d'adaptar-los a les condicions en què, després de la terminació de la vigència pactada, es desenrotlle l'activitat en el sector. Estos acords tindran la vigència que determinen les parts.  
Les parts se sotmeten als acords interprofessionals d'àmbit estatal o autonòmic previstos en l'article 83 de l'Estatut dels Treballadors, per a resoldre de manera efectiva les discrepàncies existents després del transcurs del procediment de negociació sense aconseguir un acord, incloent-hi sotmetre la discrepància a un arbitratge, i en este cas el laude arbitral tindrà la mateixa eficàcia jurídica que el conveni col·lectiu i només serà recurrible conforme al procediment i basant-se en els motius establits en l'article 91 de l'Estatut dels Treballadors.  
Transcorreguts dos anys des de la denúncia del conveni col·lectiu sense que s'haja acordat un nou conveni o dictat un laude arbitral, mantindrà la seua vigència el text actual fins a la firma d'un nou conveni col·lectiu.  
  
Secció quarta  
Vinculació a la totalitat  
  
Article 13. Vinculació a la totalitat  
En cas que per qualsevol circumstància fóra rebutjat algun pacte del conveni, este quedaria sense eficàcia pràctica i se n'hauria de reconsiderar tot el contingut, excepte en cas que afectara les condicions econòmiques per superar els límits que legalment pogueren existir, cas en què només estes serien modificades adaptant-se als esmentats límits.  
  
  
Secció quinta  
Comissió Paritària  
  
Article 14. Creació de la Comissió Paritària  
Es crea una Comissió Paritària del conveni com a òrgan d'interpretació, arbitratge i conciliació, així com de vigilància en el compliment del conveni. Les seues funcions seran les següents:  
1a. Interpretació en l'aplicació de la totalitat de les clàusules del conveni.  
2a. Mediació en la totalitat dels problemes o qüestions que es deriven en la interpretació o aplicació del conveni, a més dels supòsits previstos concretament en el text.  
3a. Conciliació facultativa en problemes individuals o col·lectius. En el supòsit de no arribar a acord en la Comissió, s'elaborarà preceptivament un informe que se sotmetrà als procediments establits en el IV Acord de Solució Extrajudicial de Conflictes Laborals de la Comunitat Valenciana (DOGV 26.07.2005), les seues pròrrogues o les seues possibles modificacions, subscrit per la Confederació Interprovincial d'Empresaris de la Regió Valenciana (CIERVAL), per la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
4a. Vigilància en el compliment del que s'ha pactat.  
5a. Estudi de l'evolució de les relacions laborals entre les parts contractants.  
6a. Totes les altres activitats que tendisquen a la major eficàcia pràctica del conveni.  
7a. Mediació en la resolució de discrepàncies en l'aplicació de l'article 82.3 de l'Estatut dels Treballadors.  
8a. Aquelles altres que li siguen conferides per disposició legal.  
Funcionament de la Comissió  
1r. La Comissió es reunirà a instàncies de qualsevol de les organitzacions representades, dins dels primers cinc dies de cada mes, i en el lloc designat com el seu domicili, i les parts es posaran d'acord sobre el dia i l'hora en què se celebrarà la reunió.  
2n. La seu de la Comissió s'establix als locals de l'associació empresarial del sector, situada a València, carrer Jesús, número 4, 1r pis, porta 1a, amb independència que les parts de manera extraordinària decidisquen realitzar les reunions en altres locals prèviament concertats.  
  
3r. La Comissió tindrà una composició paritària entre la representació empresarial i la social, i el seu nombre total serà de huit persones, corresponent quatre representants a la part empresarial i dos representants a cada un dels sindicats CCOO i UGT, que componen la part social, com a firmants del conveni.  
4t. Respecte als vocals que formen la Comissió, estos seran els que les parts aporten el dia de la constitució de la Comissió, procurant que hagen pertangut a la comissió negociadora del present conveni.  
  
5t. En primera convocatòria no es podrà actuar sense la presència de tots els vocals, bé titulars o suplents, i en segona convocatòria, el següent dia hàbil, actuarà amb els que assistisquen, i tindran vot únicament els vocals presents.  
6t. Quant a la presa d'acords per la Comissió, d'acord amb les funcions establides en este conveni, s'adoptaran per majoria simple de cada una de les dos parts representades que la integren.  
  
7m. En el funcionament de la Comissió Paritària, es tindrà en compte la interpretació establida en el Butlletí Oficial de la Província número 93, de data 19 d'abril de 1996, per esta mateixa Comissió.  
8u. Cada una de les parts representades en la Comissió podrà designar assessors que no tindran vot però sí veu.  
9é. La sol·licitud de convocatòria de la Comissió la realitzarà qualsevol de les parts i en funció de l'existència de sol·licituds realitzades per empreses o treballadors del sector, dirigides a qualsevol de les organitzacions que la componen.  
  
Article 15. Solució extrajudicial de conflictes  
En els casos en què a pesar de la intervenció de la Comissió Paritària establida en l'article 14 del vigent conveni en matèria de mediació continue el desacord, estos podran ser resolts a través dels procediments establits en el V Acord de Solució Extrajudicial de Conflictes Laborals de la Comunitat Valenciana, les seues pròrrogues o les seues possibles modificacions, subscrit per la Confederació Interprovincial d'Empresaris de la Regió Valenciana (CIERVAL), per la Confederació Empresarial de la Xicoteta i Mitjana Empresa de la Comunitat Valenciana (CEPYMEV), la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CCOO-PV).  
  
CAPÍTOL II  
Règim de treball  
  
Secció primera  
Organització del treball  
  
Article 16. Facultats de l'empresa  
1. L'organització del treball és facultat exclusiva de l'empresa, que serà responsable del seu ús davant de l'Estat. Sense minva de l'autoritat que correspon a l'empresa o als seus representants legals, els representants dels treballadors seran oïts en tot allò que tinga relació amb l'organització i racionalització del treball.  
L'organització del treball comprén els punts que s'enumeren a continuació, de manera no exhaustiva sinó merament enunciativa:  
A. L'exigència de l'activitat normal i, conseqüentment, del rendiment mínim establit.  
B. L'adjudicació de les màquines, ferramentes i la resta d'elements necessaris per al desenrotllament de l'activitat del treballador o treballadora.  
C. La fixació dels índexs de deixalles i de la qualitat admissibles al llarg del procés de fabricació.   
D. La vigilància sobre la cura i neteja de la maquinària, que haurà de dur-se a terme dins de la jornada de treball.  
E. Efectuar, durant el període d'organització del treball, les modificacions en els mètodes, tarifes, distribució del personal, canvi de funcions i variacions de les màquines i dels materials, que faciliten l'estudi comparatiu amb situacions de referència o l'estudi tècnic de què es tracte.  
F. La mobilitat i redistribució del personal d'acord amb les necessitats de l'organització i de la producció, respectant el salari professional aconseguit, sense perjuí de la seua formació professional i del necessari període d'adaptació.  
G. Durant el període d'adaptació, quan siga necessari, es respectarà al treballador o treballadora traslladat el salari professional i els incentius que podria continuar percebent en el seu anterior lloc de treball.  
  
H. Durant el termini de tres mesos, comptats a partir de la data de finalització del període d'adaptació, quan siga procedent, es respectaran al treballador o treballadora les tarifes d'incentius del seu lloc de procedència, quan estes tarifes siguen superiors a les que regisquen en el seu nou lloc.  
I. La implantació d'un sistema de remuneració per incentiu, si s'aplica només a una o diverses seccions, també seran aplicables per a aquelles altres que experimenten, com a conseqüència, un augment de la seua càrrega de treball per damunt de l'activitat normal.  
J. S'adaptaran les càrregues de treball, rendiments i tarifes a les noves condicions que resulten del canvi de mètodes operatoris, processos de fabricació, canvi de materials, màquines o condicions tècniques d'estes.  
K. Establir la fórmula que es considere més idònia per al càlcul de retribucions.  
L. Determinar el sistema que s'ha de seguir per a obtindre rendiments superiors al normal que és, a nivell d'empresa, el mínim exigible.  
LL. Qualificar el treball d'acord amb qualsevol dels sistemes internacionalment admesos.  
M. Aplicar un sistema de remuneració per incentius, adoptant el que millor s'adapte a l'estructura funcional de l'empresa o tasca realitzada.  
  
N. Prohibir terminantment als seus productors la realització d'obra o treball per compte d'altri o propi si estos són els propis de les activitats afectades pel conveni, atés que això suposaria un acte de concurrència il·lícita en qualsevol dels dos supòsits.  
Ñ. Quan el rendiment d'un lloc de treball siga difícilment mesurable, caldrà ajustar-se al que establix en estos supòsits l'article 23 d'este conveni.  
2. El procediment per a la implantació per l'empresa del sistema d'organització del treball serà el següent:  
a) Comunicar a la representació legal dels treballadors de l'empresa la decisió de modificar, en forma substancial, l'organització del treball amb una antelació suficient a l'aplicació. Esta comunicació produirà efecte per a la totalitat dels treballadors i treballadores de l'empresa.  
b) L'experimentació de les noves tarifes tindran un termini màxim de 10 setmanes.  
c) Demanar, finalitzat el període de prova, la conformitat o el desacord, raonat i per escrit, de la representació dels treballadors de l'empresa.  
d) En el termini de 10 dies a comptar de l'endemà de la recepció de l'escrit dels treballadors i treballadores, de conformitat amb les facultats que té, l'empresa decidirà sobre la implantació de les noves tarifes.  
  
e) Els treballadors o treballadores, dins dels 10 dies següents, podran recórrer davant de la Direcció Provincial de Treball i Seguretat Social competent contra la resolució de l'empresa, la qual haurà de remetre a aquella l'expedient complet per a la resolució procedent.  
f) Informar obligatòriament cada treballador o treballadora de l'especificació de les tasques assignades al seu lloc de treball, així com de la tarifa aplicable, tenint a disposició del personal, en tot moment, les tarifes aprovades.  
g) El mateix procediment s'aplicarà en els casos de revisió de tarifes o de mètodes operatoris que signifiquen modificació d'estes.  
h) El manteniment de les tarifes i de l'organització del treball proposats per l'empresa, fins en cas de disconformitat dels treballadors expressada a través de la seua representació, és facultat d'aquella, que no podrà imposar sancions per este motiu abans de la resolució de la Comissió Paritària o de l'autoritat competent.  
  
i) Si durant el període de prova s'obtenen activitats superiors a la normal, s'abonaran d'acord amb les tarifes establides durant este període, i s'hauran de regularitzar el total de les quantitats a percebre per este concepte una vegada aprovades les tarifes.  
  
Secció segona  
Normes de productivitat  
  
Article 17. Definicions  
L'organització del treball tindrà en compte els següents principis i definicions:  
1r. Activitat normal en el treball és aquella que desenrotlla un treballador o treballadora mitjà, conscient de la seua responsabilitat, amb un esforç constant i raonable, sense excessiva fatiga física i mental, sense l'estímul d'una remuneració per incentiu i sota una direcció competent. Esta activitat és la que, en els diferents i més comuns sistemes de mesurament, es correspon amb els índexs 100 i 60.  
2n. Activitat òptima és la màxima que pot desenrotllar un treballador o treballadora mitjà sense perjuí de la seua vida professional. Es correspon en els anteriors sistemes de mesurament amb els índexs 133 i 80.  
3r. Quantitat de treball a activitat normal és la que efectua un treballador o treballadora mitjà a activitat normal, incloent-hi temps de recuperació.  
4t. Rendiment normal és la quantitat de treball que una persona efectua en una hora a activitat normal.  
5t. Rendiment òptim és la quantitat de treball que una persona realitza en una hora a activitat òptima.  
6t. Temps màquina és el que empra una màquina per a produir una quantitat de tasca en condicions tècniques determinades.  
7m. Temps normal és l'invertit per un treballador o treballadora en una determinada operació a activitat normal, sense incloure temps de recuperació.  
8u. Treball lliure és aquell en què el treballador o treballadora pot desenrotllar l'activitat òptima durant tot el temps. La producció òptima en el treball lliure és la que es correspon amb el rendiment òptim.  
9é. Treball limitat és aquell en què el treballador o treballadora no pot desenrotllar l'activitat òptima durant tot el seu temps. La limitació pot ser deguda al treball de la màquina, al fet de treballar en equip o a les condicions del mètode operatori. A l'efecte de remuneració, els temps d'espera del treballador o treballadora deguts a qualsevol de les anteriors limitacions seran abonats com si es treballara a activitat normal.  
10é. En el treball limitat, la producció òptima s'obtindrà tenint en compte que el temps de producció mínim és el temps màquina, incrementat a la quantitat de treball a màquina parada, realitzat a activitat òptima. En els casos corresponents es calcularan les interferències de màquina i equips.  
  
Secció tercera  
Rendiments  
  
Article 18. Rendiment pactat  
El rendiment normal, que és el corresponent a una activitat normal, és el mínim exigible pactat per les parts a nivell d'empresa, i esta podrà determinar-lo en qualsevol moment, sense que no fer-ho signifique desistiment d'este dret ni puga interpretar-se com a això.  
Al rendiment normal hi correspondrà, com a remuneració, el salari conveni que es fixa en estos pactes.  
Les empreses que a l'entrada en vigor del conveni tinguen mesurat el rendiment normal dels seus productors podran optar entre continuar amb els sistemes ja implantats o modificar-los, sempre d'acord amb les normes següents:  
A. Les primes i incentius que s'abonen en l'actualitat a rendiment normal quedaran absorbides pel salari conveni fins al límit possible, respectant les condicions més beneficioses existents a la seua entrada en vigor.  
B. En cas que el rendiment individualitzat dels llocs de treball siga difícilment mesurable, podran ser establits per les empreses uns índexs de producció basats exclusivament en la mitjana de producció realitzada per cada equip, secció o conjunt de treballadors que realitzen una mateixa tasca.  
C. Quan les peculiars característiques de l'organització del treball d'una empresa facen pràcticament impossible la individualització de tasques en qualsevol de les formes expressades en l'apartat anterior, es considerarà tot el personal de l'empresa com un sol equip.  
D. Serà potestatiu per a les empreses calcular la mitjana de producció dineràriament, amb base en la de l'últim trimestre de qualsevol dels tres anys anteriors al de l'entrada en vigor del present conveni, o la seua mitjana aritmètica, emprant com a elements per al càlcul els corresponents al període objecte d'estudi, tenint en compte la revaloració de l'article i el temps treballat.  
  
CAPÍTOL III  
Condicions econòmiques  
  
Secció primera  
Conceptes retributius  
  
Article 19. Salari base conveni  
És la quantitat que s'abona al treballador o treballadora els dies laborals i festius com a remuneració del rendiment pactat, és a dir, del normal a activitat normal, que és el mínim exigible, incloent-hi en el concepte de dies festius tant els diumenges com les festes laborals.  
  
  
Article 20. Antiguitat  
Els augments retributius per temps de servici en l'empresa consistiran en triennis del 3,5 % (tres i mig per cent) sobre la taula denominada «antiguitat consolidada», amb un límit màxim de sis triennis.  
  
La base de càlcul sobre la qual s'ha d'aplicar el percentatge d'antiguitat serà la columna definida com a «taula antiguitat consolidada», que apareix continguda en l'annex I d'este conveni.  
Els treballadors i treballadores que amb data 1 de maig de 1996 ja havien superat eixe límit màxim de sis triennis mantindran el seu nombre de triennis, amb caràcter no incrementable, no compensable ni absorbible per cap altre complement de conveni.  
  
Article 21. Participació en beneficis  
La participació en beneficis es fixa en el 10 % (deu per cent) del salari conveni, incrementat si és el cas amb l'antiguitat, comprenent tant els dies laborables com els festius, per 14 pagues a l'any que s'abonaran en les 12 mensualitats i en les dos pagues extraordinàries.  
  
Article 22. Gratificacions extraordinàries  
Són les d'estiu i Nadal, i consistixen:  
1. Per al personal obrer i subaltern: cada una en 30 dies, a salari base, més antiguitat si és el cas, més participació en beneficis.  
  
2. Per al personal administratiu, mercantil i tècnic no titulat: en 30 dies la d'estiu i en 30 la de Nadal, les dos a salari base, més antiguitat si és el cas, més participació en beneficis.  
3. La d'estiu s'abonarà entre el 15 i el 20 de juliol.  
  
Article 22 bis. Plus de nocturnitat   
Les hores treballades durant el període comprés entre les 10 de la nit i les sis del matí tindran la seua retribució establida d'acord amb la categoria professional del treballador o treballadora incrementada com a mínim en un 25 % sobre tots els conceptes salarials.  
  
  
Article 23. Incentiu o plus d'activitat  
És la quantitat que podrà rebre el treballador o treballadora en cas que el seu rendiment siga superior al pactat, és a dir, al normal o mínim exigible.  
1r. Quan el rendiment aconseguit pel treballador o treballadora siga superior al pactat, és a dir, al normal o mínim exigible, si l'excedix en un 25 %, que pels sistemes més comuns de mesurament, el centesimal i el sexagesimal, es representen tècnicament -125 o 75-, percebrà com a remuneració corresponent a este excés de rendiment sobre el pactat, en concepte de plus d'activitat, una quantitat per dia laborable si es tracta de personal obrer o mensual si es tracta de la resta de les categories professionals, que queda reflectit en la taula «Plus d'activitat» de l'annex I.  
2n. Quan l'excés sobre el rendiment normal no arribe al 25 %, la quantitat a percebre seria proporcional al percentatge d'excés aconseguit, prenent com a base per a calcular-la l'assignada al dit 25 %.  
3r. Si supera el 25 %, s'aplicaria la mateixa regla de proporcionalitat.  
4t. No obstant això, quan l'excés sobre el rendiment normal sobrepasse el 40 %, és a dir, quan representen més del 140 % del rendiment normal les quantitats de treball obtingudes, les empreses podran revisar este, així com el sistema d'incentius establits, siga quina siga la data de la seua determinació i establiment, sense que no fer-ho signifique desistiment d'este dret ni puga interpretar-se com a això.  
  
5t. Depenent els uns dels altres tots els llocs de treball d'una empresa, el rendiment dels empleats administratius, mercantils, personal tècnic no titulat i subaltern, o de qualsevol altra categoria professional, serà igual al rendiment mitjà obtingut pel personal obrer.  
  
6t. Els treballadors i treballadores percebran l'import del plus d'activitat en la quantia que consta en la taula corresponent, amb fonament en la presumpció que arriben al 25 % d'excés sobre el rendiment normal, quan les empreses no tinguen mesurat este d'acord amb ells, o no hagen iniciat les actuacions necessàries amb este fi, o no hagen pactat el seu pagament, en ambdós casos, també d'acord amb estos.  
  
No obstant això, les empreses que hagen iniciat els tràmits de mesurament d'acord amb els seus treballadors i treballadores, si transcorreguts 30 dies naturals sense arribar a un acord amb ells no eleven a la Direcció Provincial del Ministeri de Treball i Seguretat Social l'expedient perquè este organisme resolga les discrepàncies, quedaran obligades, a partir d'este termini, al pagament del plus d'activitat en la quantia que corresponga, amb fonament en l'expressada presumpció.  
El pacte per al seu pagament haurà de firmar-se en comissió mixta formada pel representant legal de l'empresa i els representants dels treballadors, si n'hi ha, o entre aquell i els treballadors si no n'hi ha.  
  
7m. No obstant això, a les empreses que inicien les seues activitats amb personal assalariat en data posterior a l'entrada en vigor d'estos pactes, o siguen de nova creació, només se'ls podrà aplicar l'obligació establida en el primer paràgraf de l'apartat anterior quan hagen transcorregut quatre mesos des del començament de la seua activitat.  
8u. L'obligació de pagament dimanant de la presumpció establida en l'indicat paràgraf primer de l'apartat 6 d'este article s'extingirà en el moment que les empreses hagen mesurat el rendiment normal o mínim exigible o hagen iniciat les actuacions necessàries amb este fi o hagen pactat el pagament del plus d'activitat, sempre d'acord amb els seus treballadors i treballadores i en la forma indicada en estos pactes.  
9é. En aquelles empreses en què en l'actualitat no estiguen mesurats els temps corresponents al rendiment normal o mínim exigible per mitjà d'un sistema siga o no tècnic, es pactarà o es mesurarà entre l'empresa i els seus treballadors i treballadores, amb base en el coneixement que ambdós parts tenen de la producció dels articles fabricats en l'empresa, és a dir, sense acomodar-se a sistemes tècnics.  
10é. Les empreses portaran uns informes de treball en què s'anotarà la producció aconseguida pel treballador o treballadora, a fi de valorar la que ha realitzat per a satisfer-li, si és el cas, el corresponent plus d'activitat. Els informes hauran de ser firmats pel treballador o treballadora després de verificar l'exactitud del seu contingut, i se li n'entregarà una còpia firmada.  
11é. L'obligació de pagament dimanant de la presumpció establida en el paràgraf primer de l'apartat 6 d'este article tampoc serà aplicable quan els treballadors, incomplint el que s'ha establit respecte d'això, s'hagen negat a dur a terme els tràmits de mesurament o pacte del rendiment normal o mínim exigible amb l'empresa, la qual quedarà exonerada, no obstant la falta de mesurament, de la referida obligació de pagament.  
12é. Les empreses podran limitar, reduir o suprimir els incentius, amb caràcter general, per equips, seccions o individualment, quan les finalitats perseguides pel sistema no es puguen aconseguir a conseqüència de la carència o disminució de treball en l'empresa, o quan per falta d'aptitud, atenció o interés dels seus productors no donen el degut rendiment o perjudiquen la qualitat de la producció, sense perjuí de les altres mesures que sobre el cas es puguen adoptar. En tot cas, amb un preavís de huit dies.  
13é. Les empreses facilitaran al seu personal obrer, sempre que la demanda i les necessitats de producció ho permeten, la quantitat de treball que faça possible aconseguir un rendiment superior al normal o mínim exigible, el qual serà determinat d'acord amb el que previnguen estos pactes.  
  
Article 24. Estalls  
A les empreses que tinguen convingut o convinguen amb els seus treballadors i treballadores la remuneració de la producció pel sistema d'estall, mentre la mantinguen, no els seran aplicables les normes d'este conveni sobre incentius. Els imports dels estalls experimentaran els mateixos increments que els fixats per als altres conceptes retributius quan es pacte un nou conveni o es revise el vigent.  
  
Article 25. Obligatorietat dels pactes  
Els rendiments normals, els incentius i els pactes referents al seu mesurament, establiment i pagament duts a terme entre les empreses i els treballadors o treballadores, d'acord amb el que preceptua este conveni, seran vàlids i obligaran les dos parts, sense necessitat de cap altre requisit formal.  
  
Article 26. Hores extraordinàries  
L'abonament de les hores extraordinàries es realitzarà amb un increment del 75 % sobre el salari base que corresponga a cada hora ordinària. Per a això, es dividirà la retribució anual comprensiva del salari conveni, és a dir, la retribució del rendiment normal, més l'antiguitat, més la participació en beneficis, més les pagues extraordinàries, entre el nombre d'hores de la jornada laboral ordinària anual establida en el conveni, servint esta fórmula per al càlcul de l'hora ordinària base a aplicar el percentatge referenciat en el paràgraf anterior.  
  
També les parts podran optar per la compensació de les hores extraordinàries per temps de descans; en este cas per cada hora extraordinària correspondrà al treballador una hora i quaranta-cinc minuts de descans.  
  
Article 27. Dietes  
Quan per orde de l'empresa el treballador o treballadora estiga obligat a realitzar gastos de manutenció fora de l'empresa, li seran abonats per esta prèvia justificació prèvia i en l'import exacte que conste en la documentació acreditativa aportada pel treballador, establint-se els següents imports màxims:  
Mitja dieta: 12,00 €.  
Dieta completa: 24,00 €.  
Estes quantitats seran abonades per l'empresa quan el treballador o treballadora les merite.  
Finalitzada la vigència del conveni col·lectiu, els imports establits en este precepte seran actualitzats atenent la inflació efectiva que s'haja produït durant els tres anys de duració del conveni.  
  
  
Article 28. Premi de fidelització  
Les empreses abonaran als treballadors amb 10 o més anys d'antiguitat que, tenint l'edat que a continuació s'expressa, causen baixa les quantitats següents: si causa baixa dins dels sis mesos següents al dia del compliment dels 60 anys d'edat, 1.606,60 euros; dels 61 anys d'edat, 1.282,17 euros; dels 62 anys, 1.121,91 euros; dels 63 anys, 961,62 euros; i dels 64 anys, 801,34 euros.  
Si causa baixa dins dels sis segons mesos a partir del dia de qualsevol dels compliments d'edat, percebrà la quantitat corresponent al de l'edat següent, excepte en cas que esta siga la de 65 anys, cas en què no es percebrà cap quantitat.  
  
CAPÍTOL IV  
Contractació  
  
Secció primera  
Ingressos, període de prova i terminis de preavís  
  
Article 29. Ingressos i períodes de prova  
El període de prova en els contractes de treball estarà determinat pel grup professional en què es trobe el treballador o treballadora, distingint:  
- Grup professional segon: període de prova d'un mes.  
- Resta de grups professionals: període de prova de tres mesos.  
En cas de contractacions temporals per temps igual o inferior a un mes, el període de prova no podrà ser superior a la mitat del temps per al qual el treballador va ser contractat.  
Durant este període, la resolució de la relació laboral podrà produir-se a instància de qualsevol de les parts durant el seu transcurs, sense preavís ni indemnització.  
La situació d'incapacitat temporal del treballador durant el període de prova interromp el còmput del període.  
  
Article 30. Termini de preavís  
Quan el treballador o treballadora es propose cessar en el servici de l'empresa, haurà de comunicar el seu propòsit per escrit, amb una antelació mínima que per als distints grups professionals serà la següent:  
  
- Grup professional 1r i 2n: 15 dies.  
- Grup professional 3r i 4t: un mes.  
L'incompliment dels terminis de preavís assenyalats donarà lloc a una sanció equivalent a l'import dels dies de salari que falten per a completar el període de preavís que corresponga, i l'empresa podrà descomptar l'import de la sanció de les meritacions que haja de satisfer al treballador o treballadora en concepte de parts proporcionals de pagues extraordinàries i vacacions.  
  
Secció segona  
Tipus de contracte  
  
Article 31. Contracte eventual per circumstàncies de la producció  
Este contracte té com a finalitat atendre les exigències circumstancials del mercat, acumulació de tasques o excés de comandes, inclús tractant-se de l'activitat normal de l'empresa.  
Podrà tindre una duració màxima de nou mesos dins d'un període de 12 mesos, comptats a partir del moment en què es produïsquen estes causes. Si es concerta per menys de nou mesos, pot ser prorrogat per una única vegada per acord de les parts, però sense que la suma dels períodes contractats excedisca els nou mesos i dins del període de 12 mesos de límit màxim.  
En cas que no es produïsca la renovació amb caràcter indefinit d'este contracte, l'empresa indemnitzarà el treballador amb l'import d'un dia de salari per cada mes treballat, amb el límit màxim de nou dies de salari per any de servici, o fracció en cas que el treballador preste servicis per temps inferior a un mes.  
Si el lloc de treball susceptible d'este tipus de contracte és ocupat temporalment per un o més treballadors durant un temps superior a 22 mesos en un període de tres anys, el treballador que estiga ocupant eixe lloc i exercint l'activitat que li és pròpia es convertirà en un treballador o treballadora fix, periòdic de caràcter discontinu, en les mateixes condicions establides en l'article 35 d'este conveni, que regula este tipus de contracte i en els mínims establits en este.  
  
  
Article 32. Contracte per a la formació  
L'objecte d'este contracte és l'adquisició pel treballador o treballadora de la formació teòrica i pràctica necessària per a l'exercici adequat de l'ofici amb el nivell d'oficial tercera.  
Només poden ser contractats per esta modalitat els majors de 16 anys i els menors de 21 anys. No poden haver exercit amb anterioritat el lloc de treball per al qual es contracta per un temps superior a 12 mesos.  
El nombre màxim de contractes per a la formació per empresa estarà en funció del nombre de treballadors o treballadores fixos en plantilla, amb l'escala següent:  
De 3 a 5 treballadors o treballadores: 2 aprenents.  
De 6 a 9 treballadors o treballadores: 3 aprenents.  
De 10 a 40 treballadors o treballadores: 4 aprenents.  
De 41 a 50 treballadors o treballadores: 5 aprenents.  
Resta: d'acord amb la llei.  
La duració d'estos contractes no podrà ser inferior a sis mesos ni superior a tres anys. Si el contracte per a la formació excedix els dos anys, el treballador o treballadora es convertirà automàticament en treballador fix de plantilla, mantenint en el tercer any de vigència de contracte les condicions establides per al contracte per a la formació.  
  
La jornada de treball efectiu en còmput global del contracte no podrà excedir el 85 % de la jornada ordinària diària, i ha d'existir un mínim del 15% de la jornada d'eixe còmput global de duració del contracte amb dedicació a la formació teòrica.  
La formació teòrica podrà distribuir-se a discreció de l'empresa en règim de concentració o en règim d'alternança amb el temps de treball efectiu, sense que puga excedir una setmana sense que el treballador haja rebut docència almenys l'equivalent a un 15 % d'una jornada ordinària diària.  
Regirà el mateix període de prova que per al personal obrer integrat en el grup professional segon.  
La retribució del treballador contractat per a la formació és l'establida en la taula salarial de l'annex I del conveni, adequant l'import proporcionalment al temps de treball efectiu i per tant excloent-ne el temps que dedique a la formació teòrica.  
  
Article 33. Contractes en pràctiques  
Té com a finalitat facilitar l'obtenció de la pràctica professional adequada al nivell d'estudis cursats pels treballadors amb títol universitari o de formació professional de grau mitjà o superior.  
Només són susceptibles d'este tipus de contracte els grups professionals on es troben adscrits les àrees funcionals pròpies del personal administratiu i mercantil. La duració del contracte no podrà ser inferior a sis mesos ni excedir un any. La retribució és del 75 % del salari fixat en conveni per a un treballador que exercisca el mateix o equivalent lloc de treball. El període de prova serà d'un mes tant per als titulats de grau mitjà com superior.  
  
Article 34. Contracte per obra o servici determinat  
Este tipus de contracte de duració determinada s'emprarà quan es contracte el treballador per a la realització d'una obra o servici determinat, amb autonomia i substantivitat pròpia dins de l'activitat de l'empresa i l'execució del qual, encara que limitada en el temps, siga de duració incerta.   
Per a la formalització dels contractes caldrà ajustar-se al que establix la legislació vigent en la data de formalització del contracte.  
Article 35. Contracte a temps parcial i contracte fix discontinu de dates incertes  
A) En el contracte de treball a temps parcial, previ acord exprés empresa-treballador, es podrà pactar un nombre d'hores complementàries que no excedisca un 60 % de les hores ordinàries contractades, sense que en cap cas es puga superar el nombre màxim d'hores establit en el conveni.  
B) El contracte fix discontinu de dates incertes es regirà segons el que establix l'article 15.8 de l'Estatut dels Treballadors i amb les condicions següents:  
La seua jornada mínima anual serà de 90 dies, de tal forma que es garantirà al treballador l'alta a jornada completa estos 90 dies en l'any natural.  
El contracte es formalitzarà per escrit, amb indicació dels mesos en què puga ser alta o baixa de l'empresa sobre la base de ritmes històrics o previsibles de l'activitat de l'empresa.  
Les empreses establiran llistes, per llocs de treball dels treballadors o treballadores afectats per esta modalitat contractual, a l'efecte de determinar l'orde de crida per a cada lloc de treball; estes llistes es formalitzaran per escrit i el preavís per a la crida del treballador o treballadora s'haurà de realitzar com a mínim amb una antelació de 10 dies. En cas que el treballador o treballadora no acudisca a la crida sense causa justa, es produirà la baixa automàtica de la llista i s'extingirà el contracte a tots els efectes. La llista i l'escrit de crida es traslladaran als representants dels treballadors en l'empresa.  
  
L'empresa comunicarà per escrit la conclusió anual de la temporada. En els mesos que en el contracte s'indiquen com de reincorporació, l'empresa haurà de notificar la no-incorporació com a mínim amb 10 dies d'antelació, si esta no té treball, a fi de documentar la tramitació del procediment adequat per al treballador en eixe cas.  
No es computaran als efectes d'antiguitat els períodes d'inactivitat del treballador o treballadora.  
  
Article 36. Jubilació  
S'establix com a edat de jubilació del treballador l'ordinària que establisca la normativa de Seguretat Social.  
  
Article 37. Contracte de relleu  
El treballador, a partir de l'edat de 60 anys, tindrà dret a la formalització del contracte de treball a temps parcial previst en l'article 12.6 de l'Estatut dels Treballadors per jubilació parcial, sempre que manifeste la seua voluntat de cessar definitivament en la seua prestació de servicis en complir com a màxim l'edat de 65 anys, i l'empresari està obligat a atorgar el contracte mencionat.  
  
Article 38. Incentivació i foment de la contractació indefinida  
Totes les persones afectades per este conveni que estiguen empleades a través de contractes de duració determinada o temporal podran, de mutu acord amb l'empresa, convertir-los en contractes de treball per al foment de la contractació indefinida en les condicions i amb els beneficis previstos en la llei.  
  
Article 38 bis. Obligacions empresarials en matèria de contractes i subcontractes  
En el supòsit de subcontractació d'activitats industrials corresponents a la mateixa activitat de l'empresa principal, caldrà ajustar-se al que s'assenyala a continuació, així com a la legislació general aplicable al cas.   
Quan l'activitat subcontractada es desenrotlla en el mateix centre de treball, l'empresa assumix una responsabilitat solidària amb l'empresa subcontractista en relació amb el compliment en esta de les condicions laborals (salaris, condicions de treball i de salut i seguretat) fixades en este conveni. En este cas, l'empresa assumix, a més, l'expressa responsabilitat de coordinar les activitats de prevenció de riscos establida en l'article 24 de la Llei de Prevenció de Riscos Laborals, i d'examinar, a més, amb els representants dels treballadors el desenrotllament d'esta obligació.  
Quan l'activitat a què es referix el paràgraf primer no es desenrotlla en el mateix centre de treball de l'empresa subcontractant, sinó en el de l'empresa subcontractista, la primera s'obliga a vetlar perquè la segona aplique correctament les disposicions del present capítol, i donarà compte d'esta funció als representants dels treballadors.  
  
CAPÍTOL V  
Règim de treball  
  
Secció primera  
Jornada de treball  
  
Article 39. Jornada de treball  
S'establix la jornada ordinària anual màxima en 1.786 hores de treball efectiu referides a cada treballador o treballadora durant l'any 2011 i 2012.  
  
Article 40. Ordenació anual de la jornada  
A fi d'adequar la capacitat de les empreses a la càrrega de treball existent en cada moment, s'establix una flexibilitat de la jornada a instància de l'empresa i vinculant per al treballador o treballadora, que es regularà de la manera següent:  
1r. La distribució de la jornada en cada empresa es confeccionarà sobre la base de les hores anuals de treball efectiu cada any, a l'inici de l'any natural o de cada campanya.  
2n. L'empresa, al·legant raons de caràcter tècnic, organitzatiu i/o productiu, podrà variar la distribució de la jornada, incrementant-la sense sobrepassar els límits que com a jornada ordinària anual s'establix en l'article anterior ni la jornada màxima diària que està establida en nou hores, o bé reduint-la per a respectar els màxims anuals establits en este conveni.  
3r. La reducció de la jornada no implicarà minva de salari; l'increment de la jornada es compensarà amb períodes de descans.  
4t. Dels descansos compensatoris se'n gaudirà en els períodes de menor treball i sempre dins de l'any natural.  
5t. Serà procedent indistintament la major o menor realització de jornada en funció dels distints períodes d'activitat empresarial, per la qual cosa la compensació podrà produir-se amb caràcter previ o després del temps de major càrrega de treball.  
6t. Queden suprimides les hores extraordinàries sempre que existisca la flexibilitat de la jornada exposada. En cas de no aplicació de la flexibilitat de la jornada exposada, quedaran subsistents les hores extraordinàries, amb els màxims establits en la llei.  
7m. Dels descansos compensatoris se'n gaudirà en els períodes de menor treball en les empreses del sector i sempre abans del 31 de desembre de cada any; les hores d'excés s'acumularan per a descansar en dies complets o la seua fracció.  
  
Article 41. Vacacions  
1. El període anual de vacacions retribuïdes serà de 31 dies naturals per a tot el personal, dels quals es podran gaudir 21 dies interromputs en el període comprés entre l'1 de juny i el 30 de setembre de cada any, excepte acord contrari en l'empresa.  
Els 31 dies de vacacions es consideren a tots els efectes com a retribuïts i no recuperables.  
2. Este període es concedirà al personal que porte, com a mínim, un any al servici de l'empresa.  
3. Els treballadors o treballadores que en iniciar-se l'època de gaudi porten menys d'un any al servici de l'empresa tindran dret al període corresponent al temps que porten treballant.  
4. Si l'empresa concedix les vacacions en bloc a tot el seu personal i procedix al tancament del centre de treball, els treballadors i treballadores que porten menys d'un any al servici de l'empresa gaudiran del període complet, si bé percebran únicament la retribució corresponent al període del qual, d'acord amb allò que s'ha establit, tinguen dret a gaudir, romanent en alta en la Seguretat Social tot el període de gaudi de vacacions.  
5. Si les vacacions es concedixen per torns, per a designar el personal que haja de formar part de cada torn s'establirà un orde rotatori subordinat exclusivament als grups professionals, a fi que la plantilla que quede en l'empresa, reduïda quant al nombre, siga homogènia pel que fa a la seua estructura funcional amb la plantilla total.  
  
6. Les vacacions, que hauran d'iniciar-se sempre en dilluns, seran retribuïdes amb el salari corresponent a activitat normal, és a dir, amb el salari conveni més l'antiguitat si és el cas i la participació en beneficis, incrementat amb la quantitat resultant d'amitjanar el plus d'activitat diari meritat pel treball durant les 13 setmanes anteriors a aquella en la qual comence a gaudir-ne.  
7. La coincidència del període de gaudi de vacacions amb el període de suspensió del contracte per part, adopció o acolliment previst en l'article 48 de l'Estatut dels Treballadors donarà dret al treballador a gaudir dels dies coincidents en altres dates, que seran convinguts amb l'empresa.  
  
Article 42. Permisos i excedències  
Caldrà ajustar-se al que disposa l'Estatut dels Treballadors i normes que el modifiquen o l'aclarisquen.  
En concret, entre altres aspectes en permisos retribuïts hi haurà:  
1. El treballador, previ avís i justificació, podrà absentar-se del treball, amb dret a remuneració, per algun dels motius i pel temps següent:  
a) 15 dies naturals en cas de matrimoni.  
b) Dos dies pel naixement de fill i per la mort, accident o malaltia greus, hospitalització o intervenció quirúrgica sense hospitalització que requerisca repòs domiciliari de parents fins al segon grau de consanguinitat o afinitat. Quan per eixe motiu el treballador necessite fer un desplaçament a este efecte, el termini serà de quatre dies.  
  
c) Un dia per trasllat del domicili habitual.  
d) Pel temps indispensable per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.  
Quan el compliment del deure abans mencionat supose la impossibilitat de la prestació del treball degut en més del 20 per cent de les hores laborables en un període de tres mesos, podrà l'empresa passar el treballador afectat a la situació d'excedència regulada en l'apartat 1 de l'article 46 d'esta llei.  
En cas que el treballador, per compliment del deure o exercici del càrrec, perceba una indemnització, es descomptarà el seu import del salari a què tinga dret en l'empresa.  
e) Per a realitzar funcions sindicals o de representació del personal en els termes establits legalment o convencionalment.  
f) Pel temps indispensable per a la realització d'exàmens prenatals i tècniques de preparació al part que han de realitzar-se dins de la jornada de treball.  
1. Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat o acumular-lo en jornades completes en els termes que preveu la negociació col·lectiva o en l'acord a què arribe amb l'empresari respectant, si és el cas, el que s'establisca en aquella.  
D'este permís en podran gaudir indistintament la mare o el pare en cas que ambdós treballen.  
2. En els casos de naixements de fills prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari. Per al gaudi d'este permís caldrà ajustar-se al que preveu l'apartat 5 d'este article.  
  
3. Qui per raons de guarda legal tinga a la seua cura directa algun menor de huit anys o una persona amb discapacitat física, psíquica o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
Tindrà el mateix dret qui necessite encarregar-se de la cura directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca activitat retribuïda.  
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
  
4. La concreció horària i la determinació del període de gaudi del permís de lactància i de la reducció de jornada, previstos en els apartats 4 i 5 d'este article, correspondrà al treballador, dins de la seua jornada ordinària. El treballador haurà de comunicar a l'empresari amb 15 dies d'antelació la data en què es reincorporarà a la seua jornada ordinària.  
  
Les discrepàncies sorgides entre empresari i treballador sobre la concreció horària i la determinació dels períodes de gaudi previstos en els apartats 3 i 4 d'este article seran resoltes per la jurisdicció competent a través del procediment establit en l'article 138 bis de la Llei de Procediment Laboral.  
5. La treballadora víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Estos drets es podran exercir en els termes que per a estos supòsits concrets s'establisquen en els convenis col·lectius o en els acords entre l'empresa i els representants dels treballadors, o conforme a l'acord entre l'empresa i la treballadora afectada. A falta d'això, la concreció d'estos drets correspondrà a la treballadora, aplicant-se les regles establides en l'apartat anterior, incloent-hi les relatives a la resolució de discrepàncies.  
- Excedència per a la cura de filles i fills: els treballadors tindran dret a un període d'excedència de duració no superior a tres anys per a tindre cura de cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa. Els successius fills donaran dret a un nou període d'excedència que, si és el cas, posarà fi a aquella de què es gaudisca. Quan el pare i la mare treballen, només un d'ells podrà exercir este dret.  
  
- Excedències per a la cura de familiars: també tindran dret a un període d'excedència de duració no superior a un any els treballadors per a tindre cura d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda.  
  
L'excedència prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'esta posarà fi a aquell de què, si és el cas, es gaudisca.  
  
Durant tot el període d'excedència, regulada en els apartats 3 i 4, el treballador tindrà dret a la reserva del seu lloc de treball i que el temps de gaudi siga computat als efectes d'antiguitat; així mateix, tindrà dret a l'assistència a cursos de formació professional, a la participació dels quals haurà de ser convocat per l'empresari, especialment en ocasió de reincorporació.  
Qui per raons de guarda legal tinga a la seua cura directa algun menor de sis anys o minusvàlid físic, psíquic o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la mitat de la duració d'aquella.  
Tindrà el mateix dret qui necessite encarregar-se de la cura directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix i que no exercisca activitat retribuïda.  
La reducció de jornada prevista en el present apartat constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
  
- En cas de naixement de fill prematur o hospitalització d'este, una hora d'absència al treball.  
- En el període de lactància d'un fill menor de nou mesos, dret a una hora d'absència del treball que pot dividir-se en dos fraccions o una reducció de la seua jornada en mitja hora amb la mateixa finalitat.  
  
- Les víctimes de violència de gènere tindran dret a una reducció de la seua jornada de treball amb disminució proporcional del salari i a la reordenació del temps de treball, amb nova adaptació d'horari o per aplicació d'horaris flexibles que s'utilitzen en l'empresa de conformitat amb el que establix l'article 37.7 de l'Estatut dels Treballadors.  
  
  
CAPÍTOL VI  
Grups professionals  
  
Article 43. Grups professionals  
  
Grup professional 1r. Subalterns   
Este grup engloba una sèrie d'activitats que no són pròpies de l'ofici de la marroquineria, però que són comunes en totes les empreses del sector. En general són tasques de caràcter manual o de vigilància, que no requerixen cap precisió, que s'executen segons instruccions concretes, clarament establides, que requerixen preferentment esforç físic o atenció i que no necessiten formació específica, excepte l'ocasional d'un període d'adaptació.  
Les antigues categories professionals que quedarien descrites en este grup professional són les següents especialitats professionals:  
Magatzemer. És qui en els magatzems de productes auxiliars i restants materials necessaris s'ocupa de rebre'ls, ordenar-los i despatxar-los, i registra el moviment que han tingut durant la jornada en els llibres corresponents.  
Llister. És qui anota les faltes d'assistència i puntualitat, hores extraordinàries i treballs realitzats pel personal, i transmet estes anotacions a l'oficina corresponent.  
Ordenança. És qui, amb elementals coneixements i responsabilitat, realitza encàrrecs, recepció i entrega de correspondència i documents, té cura dels accessos a la fàbrica o locals propis de l'empresa realitzant funcions de custòdia i vigilància, i pot efectuar en les oficines treballs d'índole elemental per orde específica dels seus superiors.  
  
Xòfer. És qui, tenint el permís de conducció necessari, té a càrrec seu el maneig dels camions, cotxes, tractors i restants vehicles propietat de l'empresa. És la persona responsable del vehicle posat a la seua disposició mentres treballe amb este.  
Grum o ordinari. És qui, no tenint els elementals coneixements sobre els encàrrecs, tramitació de documents i treballs de l'oficina, per raó de la seua edat compresa entre els 16 als 18 anys, desconeix la transcendència de la seua gestió per a l'empresa i per tant té una responsabilitat limitada sobre els resultats, i realitza les mateixes funcions que l'ordenança.  
  
Grup professional 2n. Personal obrer  
Este grup engloba una sèrie d'activitats que són pròpies i específiques del sector de la marroquineria. L'enquadrament dels treballadors inclosos en el present grup serà el resultat de la ponderació conjunta dels factors següents: coneixements i experiència, iniciativa, autonomia, responsabilitat, comandament i complexitat.  
  
Este grup es dividirà al seu torn en diferents nivells, que al seu torn es dividiran en distintes categories professionals.  
Nivell 1. Funcions consistents en operacions que s'executen de manera autònoma, que exigixen habitualment iniciativa per part dels treballadors que les realitzen, comportant, sota supervisió, la responsabilitat d'estes, i confecciona i desenrotlla projectes complets segons instruccions.  
Oficial de 1a. És la persona que executa qualsevol dels treballs propis de la marroquineria que es desenrotllen en l'empresa amb qualsevol tipus de productes o matèria primera que s'hi utilitzen i que, coneixent tots i cada un dels processos de fabricació d'aquella, és capaç de començar i acabar qualsevol peça, inclús aquelles que per la seua qualitat o la noblesa dels materials emprats supose especial gust i delicadesa en el seu acabat i presentació, cada un en la seua especialitat i en el temps adequat.  
Coneixement: màxim  
Iniciativa: màxima  
Autonomia: màxima  
Responsabilitat: màxima  
Comandament: màxim  
Complexitat: màxima  
Tallador de pell de 1a. És la persona que, partint d'un patró, és capaç de tallar amb la màxima perfecció i aprofitament qualsevol classe de pell, incloent-hi les de rèptil.  
Xiflador de 1a. És la persona que, a mà o mecànicament, rebaixa amb el màxim aprofitament i mínima pèrdua qualsevol classe de pells, incloent-hi les exòtiques.  
Muntador de 1a en articles de viatge i en carteres de documents en pell. És la persona que, coneixent a la perfecció els processos de fabricació d'estes especialitats, és capaç de començar i acabar amb la màxima perfecció qualsevol peça, inclús aquelles que per la seua qualitat o la noblesa dels materials emprats supose especial gust i delicadesa en el seu acabat i presentació.  
Maquinista de 1a. Són les persones capaces de cosir amb qualsevol dels tipus de màquines emprades en estes indústries qualsevol peça, en qualsevol material, amb la màxima perfecció.  
Muntador de 1a en marroquineria, cinturons, corretges de rellotge, etc. És la persona que, rebent les peces de tall o cosides pròpies d'estes especialitats, és capaç de muntar-les i allistar-les, inclús aquelles confeccionades amb les pells més fines i els materials més delicats, col·locant amb la major perfecció els tancaments i les boques.  
Nivell 2n. Funcions consistents en l'execució d'operacions que, encara que es realitzen sota instruccions precises, requerixen adequats coneixements professionals i aptituds pràctiques per a complir correctament les comeses, i en què cal tindre una notòria experiència adquirida en tots els camps.  
Oficial de 2a. És la persona que executa els mateixos treballs que els oficials de 1a, amb la suficient correcció i eficàcia, encara que sense arribar a la perfecció exigible a aquells.  
Coneixements i experiència: màxim  
Iniciativa: mitjan  
Autonomia: mitjan  
Responsabilitat: mitjan  
Comandament: mitjà  
Complexitat: màxima  
Tallador de pell de 2a. Són els qui executen els mateixos treballs que els de 1a, però sense la perfecció exigible a aquells.  
Xiflador de 2a. És qui fa els mateixos treballs que els de 1a, però sense arribar a la perfecció exigible a aquells.  
Muntador de 2a en articles de viatge i en carteres de documents en pell. És qui fa els mateixos treballs que els de 1a, però sense arribar a la perfecció exigible a aquells.  
Maquinista de 2a. Són els qui realitzen els mateixos treballs que els de 1a, però sense la perfecció exigible a aquells.  
Muntadors de 2a en marroquineria, cinturons, corretges de rellotge, etc. Executen els mateixos treballs que els de 1a, però sense arribar a la perfecció exigible a aquells.  
Nivell 3r. Són funcions consistents en l'execució d'operacions realitzades seguint un mètode de treball precís, que requerisquen adequats coneixements professionals i aptituds pràctiques sense que hi siga exigible una contrastada experiència adquirida en tots els camps.  
Oficial de 3a. És la persona que, havent realitzat i acabat l'aprenentatge i havent adquirit un nivell òptim en l'execució, no ha aconseguit encara ni els coneixements ni la pràctica indispensables per a efectuar els treballs exigibles a l'oficial de 2a.  
Coneixements: mínims  
Iniciativa: no en té  
Autonomia: no en té  
Responsabilitat: mitjana  
Comandament: no en té  
Complexitat: mínima  
Nivell 4t. Es referix al personal obrer que executa operacions segons instruccions concretes, clarament establides, amb un alt grau de dependència que requerixen preferentment esforç físic i/o una mínima atenció i no necessiten una formació concreta.  
Especialista. Són els operaris que realitzen treballs auxiliars per als quals no cal un període d'aprenentatge però sí un període de pràctica i adaptació, i són capaços de realitzar els treballs següents: embocador, tallador de forros, forrador, encolador, soldador, premsador, traucador i uns altres d'anàlegs per la seua funció als mencionats, tots amb la major perfecció i rendiment.  
Coneixement i experiència: mínims  
Iniciativa: no en té  
Autonomia: no en té  
Responsabilitat: mitjana  
Comandament: no en té  
Complexitat: mínima  
Peó. És el productor que executa treballs per als quals no cal cap preparació, ni coneixements teòrics ni pràctics de cap classe, sinó només l'aportació del seu esforç físic i que no exigixen una altra condició que l'atenció.  
Coneixement i experiència: no en té  
Iniciativa: no en té  
Autonomia: no en té  
Responsabilitat: mínima  
Comandament: no en té  
Complexitat: no en té  
Aprenent-conveni. Són aprenents les persones majors de 16 anys d'edat i menors de 21, que al mateix temps que treballen adquirixen els coneixements necessaris per a l'exercici d'un ofici en la indústria de la pell.  
Durant el període d'aprenentatge, l'aprenent haurà de practicar en totes i cada una de les màquines de què es componga la seua secció per a poder aconseguir la categoria d'oficial de tercera.  
Supeditant la quantitat i rendiment en el treball a la qualitat de l'obra realitzada i a l'ensenyança efectiva d'un ofici, que constituïx la raó de ser de l'aprenentatge, assenyaladament es descarta la pràctica d'incentius individuals que exigisquen un rendiment no apte per a les condicions físiques i experiència professional de l'aprenent; de manera correlativa, l'aprenent haurà d'aportar l'esforç i interés necessari a la seua formació professional i accés a la categoria superior.  
La duració de l'aprenentatge serà de tres anys; durant este temps l'aprenent percebrà el salari establit en les taules salarials de l'annex I.  
  
Treballadors contractats per a la formació. Són els productors o productores que, d'acord amb el contracte que regula les seues relacions laborals amb l'empresa, s'obliguen a aprendre l'ofici, i l'empresa, al mateix temps que utilitza el seu treball, igualment s'obliga a ensenyar-los les habilitats i els coneixements necessaris per a la seua completa formació professional. La seua regulació s'establix en l'article 11.2 de l'Estatut dels Treballadors en relació amb l'article 32 del present conveni col·lectiu.  
  
Grup professional 3r. Personal administratiu i mercantil  
Este grup engloba una sèrie d'activitats que no són especifiques de l'ofici, però que són comunes a totes les empreses del sector. En general, són les activitats de caràcter administratiu i mercantil pròpies de tota empresa, com la redacció de correspondència comercial, càlcul de preus a la vista d'ofertes rebudes, recepció i tramitació de comandes, propostes de resposta, informes de comptabilitat, revisió de mercaderies i distribució, amb registre en llibres o màquines a l'efecte de moviment diari i venedors especialitzats.  
Este grup es dividirà al seu torn en diferents nivells, que al seu torn es dividiran en distintes àrees professionals.  
Nivell 1r. Són aquelles funcions que s'executen sota instruccions concretes, clarament establides i amb un alt grau de dependència, que exigixen normalment coneixements professionals de caràcter elemental. Les actuals àrees professionals són les següents:  
Telefonista. És qui té com a missió principal el maneig de la centraleta electrònica i altres sistemes per a la comunicació interior i exterior, i pot a més realitzar funcions administratives o de recepció que siguen compatibles amb la seua tasca principal.  
Dependent de magatzem. És la persona que, sota les ordes del cap de magatzem, rep les mercaderies, les distribuïx en els estants i prepara i despatxa les comandes, i confecciona les notes corresponents per a registrar-les en els llibres.  
Auxiliar. És qui, sense iniciativa pròpia, sent responsable del seu treball, realitza funcions elementals, administratives i/o comercials i, en general, les purament mecàniques i inherents al desenrotllament d'aquelles.  
Nivell 2n. Són funcions consistents en l'execució de tasques de caràcter administratiu o mercantil que es realitzen sota instruccions precises però que requerixen uns adequats coneixements professionals i aptituds pràctiques, la responsabilitat de les quals està limitada per una supervisió directa i sistemàtica. Les actuals àrees professionals són les següents:  
Viatjant. És qui, a les ordes del seu cap immediat i al servici exclusiu de l'empresa, a la plantilla de la qual pertany, amb els coneixements necessaris per a la missió encomanada, ja siga en viatge de ruta prèviament assenyalada, en plaça o en les dos modalitats segons s'haja convingut, s'encarrega de l'adquisició de les matèries primeres necessàries o bé de la venda dels productes elaborats o subproductes, informa sobre orientació del mercat i, quan no realitza estes funcions, efectua els treballs afins a la tasca principal que li són encomanats.  
  
Oficial de 2a administratiu. Qui, amb iniciativa i responsabilitat restringides, realitza comeses com ara auxiliars de comptabilitat, organització i d'arxius i fitxers, taquimecanografia en idioma nacional, etc.  
  
Nivell 3r. Són funcions que exigixen habitualment iniciativa i raonament per part de les persones encarregades d'executar-les i comporten sota supervisió la responsabilitat d'estes, i en les quals es pot ser ajudat per altres persones. Les actuals àrees professionals són les següents:  
  
Oficial de 1a administratiu. Qui amb plena iniciativa i responsabilitat realitza, amb o sense empleats a les seues ordes, comeses com ara caixer, facturacions i càlcul, estadístiques, assentaments en llibres de comptabilitat, liquidació i càlcul de nòmines i seguretat social, intèrpret d'idiomes, maneig de màquines comptables i ordinadors, taquimecanografia en idioma estranger, etc.  
Cap de magatzem. És l'empleat o empleada que dirigix, sota la seua responsabilitat, tot el moviment d'entrades i eixides del material, així com la cura i vigilància dels llibres de registres.  
Cap de compres i vendes. És qui, amb sencera responsabilitat de les funcions del seu càrrec i sota les ordes del director comercial, s'encarrega tant de l'adquisició de les matèries primeres, productes auxiliars de altres materials necessaris i subproductes i informa sobre l'orientació i tendències del mercat.  
Cap de negociat. És qui, a les ordes del seu cap immediat, porta la responsabilitat, control i direcció de dos o més departaments o negociats, i està encarregat d'orientar i imprimir unitat, distribuint i dirigint el treball entre els oficials, auxiliars i la resta de personal que depenga d'ell, aportant les seues iniciatives.  
Cap de secció. És qui, a les ordes del director o directora administratiu o comercial, porta la responsabilitat, control i direcció de dos o més departaments o negociats, i està encarregat d'orientar i imprimir-los unitat, distribuint i dirigint el seu treball i aportant iniciatives per al seu bon funcionament.  
  
Grup professional 4t. Personal tècnic no titulat  
Este grup professional engloba totes les funcions de les persones que planifiquen, organitzen, coordinen i supervisen l'execució de tasques heterogènies, amb la responsabilitat d'ordenar el treball d'un conjunt de col·laboradors, i també les funcions del personal que executa tasques que sense implicar comandament, requerixen un alt nivell de complexitat i un contingut intel·lectual, així com aquelles tasques que consistixen a establir o desenrotllar programes o aplicar tècniques seguint instruccions generals.  
Este grup es dividix en distintes àrees professionals:  
Mestre tallador (guarnicioner, seller, boter). És qui, tenint coneixements suficients, efectua els talls necessaris a les pells ja siga perquè són llargues o per a unir-les a unes altres, de tal manera que s'ajusten al producte a fabricar sense cap deixalla.  
Modelista - Patronista / dibuixant - projectista. És qui té coneixements suficients per a obtindre un o més models que constituïsquen el catàleg d'articles de l'empresa.  
Encarregat de secció o cap de taller. És qui, amb coneixements suficients i sota les ordes directes del seu cap immediat, dirigix, organitza i controla amb responsabilitat el treball de la seua secció, així com dels processos de fabricació, ordenant la manera en què els treballs han de desenrotllar-se. Així mateix, i dins d'esta, ha de controlar la posada a punt i maneig de les màquines, vetlar per la disciplina i la seguretat i higiene en el treball i desenrotllar la funció docent necessària.  
  
Encarregat general de fabricació. És qui, a les ordes del director o directora tècnic o de fàbrica, amb els suficients coneixements teòrics pràctics, dots de comandament i experiència en l'àmbit de la seua professió, assumix sota la seua responsabilitat la direcció, vigilància i compliment de tot allò que es relaciona amb els processos de fabricació, ordenant la manera en què els treballs han de desenrotllar-se.  
  
Article 44. Mobilitat funcional del treballador o treballadora  
Article 44.1. Treballs de superior i inferior categoria  
a) El treballador o treballadora que realitze funcions de categoria superior a la que corresponguen a la categoria o grup professional que tinga reconegut, per un període superior a sis mesos durant un any o huit mesos durant dos anys, pot reclamar davant de la direcció de l'empresa la classificació professional adequada.  
b) Contra la negativa de l'empresa i amb un informe previ del comité d'empresa o, si és el cas, dels delegats de personal, amb caràcter previ a la reclamació davant de la jurisdicció competent, preceptivament haurà de comunicar l'assumpte a la Comissió Paritària, que avaluarà i emetrà un dictamen.  
c) Quan s'exercisquen funcions de categoria superior, però no siga procedent legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.  
d) Si per necessitats peremptòries o imprevisibles de l'activitat productiva l'empresari necessita destinar un treballador o treballadora a tasques corresponents a una categoria inferior a la seua, només podrà fer-ho pel temps imprescindible, mantenint-li la retribució i la resta de drets derivats de la seua categoria professional i comunicant-ho als representants legals dels treballadors.  
  
Article 44.2. Ascensos  
L'ascens és la promoció del treballador o treballadora a un grup o categoria professional superior, i diferent de l'abans realitzada, amb caràcter permanent.  
El sistema bàsic d'ascens és el de valoració de la formació i mèrits del treballador o treballadora prenent com a referència les següents circumstàncies.  
1. Titulació adequada (si és el cas).  
2. Valoració acadèmica (si és el cas).  
3. Coneixement del lloc de treball.  
4. Historial professional.  
5. Exercici de funcions de superior grup professional.  
6. Superació satisfactòria de les proves que a este efecte s'establisquen.  
Si no hi ha acord entre l'empresa i el treballador o treballadors, s'haurà d'informar la Comissió Paritària, amb caràcter previ a qualsevol reclamació davant de l'autoritat administrativa o judicial, del fet o discrepància.  
La Comissió Paritària està facultada per a realitzar les proves que considere pertinents per a determinar la competència professional del treballador o treballadora, la seua aptitud i idoneïtat per al lloc que reclama o la procedència sobre la seua adequació a la funció-categoria que tinga assignada quan considere el treballador o treballadora que ha sigut classificat incorrectament; finalment, la Comissió emetrà un dictamen.  
Si no hi ha acord en el si de la Comissió Paritària, es designarà la persona o persones que en la data de la reclamació tinguen la qualificació necessària per a la resolució de l'assumpte, només en cas que el treballador o treballadors afectats pertanguen al grup professional 2n qualificat com a personal obrer, informe que serà vinculant per a la resolució que adopte la Comissió Paritària.  
  
Article 44.3. Formació. Formació contínua  
Les organitzacions firmants del present conveni s'adherixen en tots els seus termes al III Acord Nacional de Formació Professional Contínua, en els àmbits funcional i territorial del mencionat conveni, subscrit per les confederacions empresarials i sindicals, com a millor manera d'organitzar i gestionar les accions de formació que es promouen en el sector.  
Les organitzacions firmants del present conveni consideren la formació contínua dels treballadors com un element estratègic que permet compatibilitzar la major competitivitat de les empreses amb la formació individual i el desenrotllament professional del treballador.  
  
Article 44.4. Cursos de formació  
Les empreses i els agents socials podran organitzar cursos de formació i perfeccionament del personal amb caràcter gratuït, amb finalitat de promoció professional i capacitació. Així mateix, podran organitzar programes específics de formació professional per a la dona treballadora i de reciclatge professional per als tècnics.  
Es constituirà un comité paritari sectorial de formació format per un mínim de quatre representants de les organitzacions sindicals i altres tants de les organitzacions empresarials, que tindran com a objecte elaborar plans de formació professional destinats a adequar els coneixements professionals dels treballadors a les noves tecnologies i a facilitar la formació professional.  
Seran funcions d'este comité paritari, a més de les que el III Acord Nacional de Formació Contínua reconeix a les comissions paritàries sectorials:  
- Realitzar per si mateix, per mitjà d'entitats especialitzades, estudis de caràcter projectiu respecte de les necessitats de mà d'obra en el sector i les seues corresponents qualificacions.  
- Proposar i executar accions formatives en les seues diverses modalitats i nivells, ja siga amb programes que puguen impartir-se en els centres de formació d'empresa o que en el futur puguen constituir-se, com a través dels programes nacionals o internacionals desenrotllats per organismes competents.  
- Col·laborar, segons les pròpies possibilitats o per mitjà d'entitats especialitzades, amb el diagnòstic i disseny de programes puntuals de formació en les empreses, tenint en compte les especificacions i necessitats concretes, així com les característiques genèriques o individuals dels treballadors afectats.  
- Coordinar i seguir el desenrotllament de formacions en pràctiques dels alumnes que siguen rebuts per les empreses en el marc dels acords firmats a nivell sectorial o per empreses.  
- Avaluar de manera continuada totes les accions empreses a fi de revisar les orientacions, promoure noves activitats i actualitzar la definició dels objectius de la formació professional.  
- Impulsar un acord amb el ministeri o departament autonòmic corresponent a fi de possibilitar en les millors condicions possibles l'accés dels alumnes de formació professional a les pràctiques reglades en les empreses.  
  
  
CAPÍTOL VII  
Drets socials i sindicals;   
drets de la dona i reserva de places  
  
Article 45. Acció sindical  
Els representants dels treballadors podran acordar l'acumulació en un d'ells de les hores concedides als altres per a l'exercici de les seues funcions.  
Les hores consumides pels representants dels treballadors que integren la Comissió Deliberadora del Conveni per la dita part en les reunions amb l'empresarial no seran considerades com a hores corresponents al crèdit per a l'exercici de les seues funcions i seran retribuïbles. Les empreses podran demanar justificació als seus treballadors de la personació en les reunions de negociació del conveni col·lectiu.  
El crèdit horari de l'article 68.e de l'Estatut dels Treballadors, a favor dels delegats de personal i membres del comité d'empresa per als centres de treball de fins a cent treballadors, serà de 16 hores.  
  
  
  
Article 46. Assemblees  
Els treballadors i treballadores podran celebrar assemblees en els locals de l'empresa fora de les hores de treball, prèvia notificació escrita al representant legal amb indicació del motiu de la reunió feta pels representants legals dels treballadors, amb una antelació mínima de 24 hores.  
Les empreses col·locaran en lloc visible un tauler d'anuncis al servici dels treballadors i treballadores, així com al de les centrals sindicals amb presència en l'empresa.  
  
Article 47. Llicències per malaltia  
Els treballadors i treballadores disposaran d'un fons anual de 16 hores retribuïdes a rendiment normal, és a dir, a salari conveni més antiguitat si és el cas, més participació en beneficis, exclusivament per a visites al metge de medicina general, quan l'horari de consulta coincidisca amb el treball, i hauran de justificar l'absència del lloc de treball pel motiu indicat.  
El justificant mèdic model P-10 tindrà la consideració d'absència justificada en el lloc de treball pel temps establit en este o del que es deduïsca raonablement de l'assistència mèdica prestada i en idèntics termes a un comunicat ordinari d'IT.  
  
Article 47 bis. Prestació empresarial en la situació d'incapacitat temporal per contingències comunes o accident no laboral  
Les empreses abonaran als treballadors en situació d'incapacitat temporal per malaltia comuna o accident no laboral el 50 % de la seua base de cotització durant els tres primers dies de baixa que es produïsquen a l'any.  
  
Article 48. Drets de la dona, igualtat d'oportunitats i no-discriminació de les persones amb discapacitat  
La igualtat de tracte serà principi general d'este conveni col·lectiu. La dona gaudirà de tots els drets reconeguts en la llei. La dona té dret a prestar servicis laborals en plena situació d'igualtat jurídica amb l'home i a percebre per això idèntica retribució.  
  
No podrà ser interpretada cap clàusula d'este conveni, ni de contracte individual atorgat per dona, en sentit que implique diferències discriminatòries en les categories professionals, condicions de treball o remuneracions entre els treballadors d'un o altre sexe. Quant als altres drets de la dona, caldrà ajustar-se a la legislació laboral aplicable, per exemple en matèria de protecció de la maternitat.  
1) La dona té dret a prestar servicis laborals en plena situació d'igualtat jurídica amb l'home i a percebre per això idèntica retribució.  
2) No podrà ser interpretada cap clàusula d'este conveni, ni de contracte individual atorgat per la dona, en sentit que implique diferències discriminatòries en les categories professionals, condicions de treball o remuneracions entre els treballadors d'un o altre sexe.  
3) Quant als altres drets de la dona, caldrà ajustar-se a la legislació laboral aplicable.  
4) Protecció a la maternitat.  
L'empresari adoptarà les mesures necessàries per a evitar l'exposició de les treballadores en situació d'embaràs o part recent als riscos determinats en l'avaluació a què es referix en l'article 26 de la Llei 39/1999, que poden afectar la salut de les treballadores o del fetus, a través d'una adaptació de les condicions o del temps de treball de la treballadora afectada, en els termes que preveu l'article 26 de la mencionada llei.  
La treballadora embarassada tindrà dret a absentar-se del lloc de treball, amb dret a remuneració, per a la realització d'exàmens prenatals i tècniques de preparació al part, previ avís a l'empresari i justificació de la necessitat de la seua realització dins de la jornada de treball.  
  
Reducció de jornada: per motius familiars.  
Les treballadores i els treballadors, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La dona, per voluntat seua, podrà substituir este dret per una reducció de jornada en mitja hora amb la mateixa finalitat. D'este permís en podran gaudir indistintament la mare o el pare en cas que ambdós treballen.  
La concreció horària i la determinació del període de gaudi del permís de lactància i de la reducció de la jornada, previstos en els apartats 4 i 5 d'este article, correspondrà a la treballadora, dins de la seua jornada ordinària. Haurà de preavisar l'empresari amb quinze dies d'antelació de la data en què es reincorporarà a la seua jornada ordinària.  
Les discrepàncies sorgides entre empresari i treballadora sobre la concreció horària i la determinació dels períodes de gaudi previstos en els apartats 4 i 5 d'este article seran resoltes per la jurisdicció competent a través del procediment establit en l'article 138 bis de la Llei de Procediment Laboral.  
Suspensió amb reserva de lloc de treball (maternitat):   
En el supòsit de part, la suspensió tindrà una duració de 16 setmanes, de les quals es gaudirà de manera ininterrompuda, ampliables en el supòsit de part múltiple en dos setmanes més per cada fill a partir del segon. El període de suspensió es distribuirà a opció de la interessada, sempre que sis setmanes siguen immediatament posteriors al part. En cas de mort de la mare, el pare podrà fer ús de la totalitat o, si és el cas, de la part que reste del període de suspensió.  
No obstant això, i sense perjuí de les sis setmanes immediates posteriors al part de descans obligatori per a la mare, en cas que el pare i la mare treballen, la mare, en començar el període de descans per maternitat, podrà optar perquè el pare gaudisca d'una part determinada i ininterrompuda del període de descans posterior al part bé de manera simultània o successiva amb el de la mare, llevat que en el moment de la seua efectivitat la incorporació al treball de la mare supose un risc per a la seua salut.  
En els supòsits d'adopció i acolliment, tant preadoptiu com permanent, de menors de fins a sis anys, la suspensió tindrà una duració de 16 setmanes ininterrompudes, ampliable en el supòsit d'adopció o acolliment múltiple en dos setmanes més per cada fill a partir del segon, comptades a l'elecció del treballador, bé a partir de la decisió administrativa o judicial d'acolliment, bé a partir de la resolució judicial per la qual es constituïx l'adopció. La duració de la suspensió serà, així mateix, de 16 setmanes en els supòsits d'adopció o acolliment de menors majors de sis anys d'edat quan es tracte de menors discapacitats o minusvàlids o que, per les seues circumstàncies i experiències personals o per provindre de l'estranger, tinguen especials dificultats d'inserció social i familiar degudament acreditades pels servicis socials competents. En cas que la mare i el pare treballen, el període de suspensió es distribuirà a opció dels interessats, que podran gaudir-ne de manera simultània o successiva, sempre amb períodes ininterromputs i amb els límits assenyalats.  
  
En els casos de gaudi simultani de períodes de descans, la suma no podrà excedir les setze setmanes previstes en els apartats anteriors o les que corresponguen en cas de part múltiple.  
  
Dels períodes a què es referix el present article se'n podrà gaudir en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
En els supòsits d'adopció internacional, quan siga necessari el desplaçament previ dels pares al país d'origen de l'adoptat, el període de suspensió previst per a cada cas en el present article podrà iniciar-se fins a quatre setmanes abans de la resolució per la qual es constituïx l'adopció.  
Igualtat d'oportunitats: les parts afectades per este conveni es comprometen a promoure el principi d'igualtat d'oportunitats i no-discriminació per raó de discapacitat, edat, malaltia, nacionalitat, origen racial o ètnic, orientació sexual i religió. Este compromís comporta remoure els obstacles que puguen dificultar el compliment de la igualtat de condicions, vetlant de manera específica per aquelles discriminacions indirectes que puguen produir-se.  
No podran tampoc ser discriminats els empleats per raons de discapacitat, sempre que es troben en condicions d'aptitud per a exercir el treball o ocupació.  
Les parts firmants d'este conveni declaren i fan constar la seua preocupació pels sectors de població laboral amb dificultats per a aconseguir ocupació, com ara dones subrepresentades, jóvens desocupats, desocupats de llarga duració, desocupats majors de 45 anys, persones amb discapacitat. En este sentit, les parts coincidixen en la necessitat de propiciar la contractació d'estos col·lectius.  
Vigilància de la salut: els servicis de salut formularan recomanacions sobre modificacions del treball, dels equips i del medi ambient de treball. Igualment, formularan recomanacions per a la protecció de grups vulnerables que per les seues característiques presenten riscos específics, com ara els que representen hipersensibilitats, malalties cròniques o discapacitats.  
En matèria de seguretat i salut laboral, es garantirà de manera específica la protecció dels treballadors que, per les seues pròpies característiques personals o estat biològic conegut, inclús aquells que tinguen reconeguda la situació de discapacitat física, psíquica o sensorial, siguen específicament sensibles als riscos derivats del treball.  
L'empresa haurà de fer l'esforç que siga necessari i adoptar les mesures necessàries per a readaptar a un nou lloc de treball, d'acord amb la situació actual del treballador, tots aquells qui per qualsevol causa patisquen o puguen patir en el futur una discapacitat física o psíquica sobrevinguda.  
Els treballadors no seran adscrits a aquells llocs de treball en què, a causa de les seues característiques personals, estat biològic o per la seua discapacitat física, psíquica o sensorial degudament reconeguda, puguen ells o les altres persones presents en el centre de treball posar-se en situació de perill o, en general, quan es troben manifestament en estats o situacions transitòries que no responguen a les exigències psicofísiques dels respectius llocs de treball.  
  
CAPÍTOL VIII  
Salut laboral i medi ambient  
  
Article 49. Seguretat i higiene i prevenció de riscos laborals  
En matèria de seguretat i higiene en el treball, les empreses i els treballadors s'hauran d'ajustar al que establix la Llei 31/1995, de Prevenció de Riscos Laborals.  
  
CAPÍTOL IX  
Faltes i sancions  
  
Secció primera  
Faltes i sancions  
  
Article 50. Desenrotllament d'estes en els reglaments  
En el reglament de règim interior de cada empresa es regularan i es desenrotllaran, amb la possible precisió, tots els detalls, requisits i circumstàncies per a l'efectivitat i compliment dels principis generals consignats anteriorment.  
  
Article 51. Lleus  
Són faltes lleus:  
1) Faltar un dia al treball sense causa justificada.  
2) Fins a tres faltes de puntualitat en un mes.  
3) Abandonar el lloc de treball o servici durant un breu temps dins de la jornada de treball sense permís.  
4) Les xicotetes distraccions en la realització del treball i en la conservació de les màquines, ferramentes i materials.  
5) La inobservança dels reglaments i ordes de servici, així com la desobediència als comandaments; tot això, en matèria lleu.  
6) La falta de respecte en matèria lleu als subordinats, companys, comandaments i públic, així com la discussió amb ells.  
7) La falta de netedat personal, així com en les dependències, servicis i estris de l'empresa.  
8) No comunicar a l'empresa els canvis de domicili o les dades necessàries per a la Seguretat Social i medicina d'empresa.  
  
Article 52. Greus  
Són faltes greus:  
1) La doble comissió de falta lleu dins del període d'un mes.  
2) La falta de dos dies al treball durant el període d'un mes sense causa justificada.  
3) L'entorpiment, l'omissió maliciosa i falsejament de les dades, qüestions i fets que poden afectar la seguretat social i medicina d'empresa.  
4) L'incompliment de les normes generals, les del reglament de l'empresa en matèria de seguretat i higiene en el treball. Serà falta molt greu quan tinga conseqüències en les persones, màquines, materials, instal·lacions o edificis.  
5) La desobediència als comandaments en qüestions de treball.  
6) La voluntària disminució i baixa qualitat en el treball.  
7) L'ús de temps, materials, màquines i estris de treball en qüestions alienes al treball.  
8) Las injúries proferides contra persones i institucions de tota índole.  
9) La suplantació activa o passiva de la personalitat.  
10) L'embriaguesa no habitual durant el treball.  
  
Article 53. Molt greus  
Són faltes molt greus:  
1) La reiteració en falta greu dins del període d'un mes, sempre que aquelles hagen sigut sancionades.  
2) La falta al treball de sis dies durant el període de quatre mesos, sense causa justificada.  
3) Més de 12 faltes de puntualitat en un període de sis mesos o de vint-i-cinc en un període d'un any.  
4) La falsedat, la deslleialtat, el frau, l'abús de confiança, la competència il·lícita amb l'empresa i el furt o el robatori, tant als companys i companyes de treball com a l'empresa o a tercers, dins de la dependència de l'empresa o durant l'exercici de treball o servicis per compte de l'empresa.  
5) Fer desaparéixer, inutilitzar, causar desperfectes o modificacions malicioses en primeres matèries, productes, útils, ferramentes, màquines, aparells, instal·lacions, edificis, efectes i documents de l'empresa.  
  
6) La indisciplina o desobediència al reglament de règim interior de l'empresa o a les ordes dels comandaments, així com també la inducció a esta quan revista especial gravetat.  
7) La participació directa o indirecta en la comissió de delicte, qualificat com a tal en el Codi Penal.  
8) La falsedat en les circumstàncies d'accidents de treball, la simulació de malalties i la prolongació maliciosa, fingida en la seua curació.  
  
9) L'embriaguesa habitual durant el treball.  
10) L'abandó del treball que implique greu perjuí econòmic per a l'empresa.  
11) La disminució voluntària i continuada de rendiment.  
12) La comissió d'actes immorals en els locals i dependències de l'empresa dins o fora de la jornada de treball.  
13) Totes les consignades en l'Estatut dels Treballadors considerades com a causes justes d'acomiadament.  
14) Passar a prestar servici a una altra competidora no estant autoritzat; revelar secrets o dades d'obligada reserva, falsificar o tergiversar dades o documents, ofendre greument i públicament l'empresa o els directors o els companys o companyes de treball.  
15) L'abús d'autoritat per part de caps serà sempre considerat com a falta molt greu, i qui la patisca ho comunicarà al director de l'empresa, en un termini no superior a 15 dies naturals, perquè instruïsca l'oportú expedient.  
16) La valoració de les faltes i les corresponents sancions imposades per la direcció de l'empresa seran sempre recurribles davant del jutjat social corresponent.  
17) L'assetjament sexual.  
  
Article 54. Sancions  
Les sancions màximes que poden imposar-se són les següents:  
Per falta lleu. Amonestació verbal. Amonestació per escrit. Suspensió de sou i faena per un dia.  
Per falta greu. Suspensió de sou i faena de dos a 15 dies. Inhabilitació per a l'ascens per un període de fins a un any.  
Per falta molt greu. Suspensió de sou i faena de 15 a 60 dies. Inhabilitació per a l'ascens per un període de fins a cinc anys. Acomiadament.  
  
Article 55. Prescripció  
Les faltes lleus prescriuran al cap de 10 dies; les greus, als 20 dies, i les molt greus, als 60 dies, a partir de la data en què l'empresa tinga coneixement que s'han comés, i en tot cas, als sis mesos d'haver-se comés.  
Sense perjuí del que disposa el paràgraf anterior, la deslleialtat o l'abús de confiança prescriuran al cap de 18 mesos de cometre's el fet.  
  
  
DISPOSICIONS ADDICIONALS  
  
Primera  
Les parts firmants d'este conveni consideren convenient eradicar la pluriocupació, com a regla general. A este efecte consideren necessari que s'apliquen amb el màxim rigor les sancions previstes en la legislació vigent en els casos de treballadors no donats d'alta en la Seguretat Social per estar-ho ja en una altra empresa.  
Per a coadjuvar a controlar la pluriocupació, es considera essencial el compliment exacte del requisit de donar a conéixer als representants legals dels treballadors els butlletins de cotització a la Seguretat Social, així com els models de contracte de treball que obligatòriament han de ser per escrit, així com els documents relatius a la terminació de la relació laboral.  
  
Segona  
Les empreses es comprometen a facilitar la tasca sindical dins d'estes a les centrals sindicals intervinents en la negociació d'este conveni.  
  
  
Tercera  
Tots els treballadors i treballadores seran tractats amb la dignitat que correspon a la persona i sense discriminació per raó de sexe, i no es permetrà l'assetjament sexual ni les ofenses basades en el sexe, tant físiques com verbals.  
  
Quarta  
Les empreses i els representants dels treballadors podran confeccionar, de mutu acord, i si pot ser en el mes de gener de cada any, el calendari laboral de l'empresa per al dit any. Este calendari haurà de ser referendat pels treballadors i treballadores, i la seua aprovació per la majoria obligarà tot el personal de l'empresa.  
  
A continuació s'adjunta l'annex I, taules salarials vigents any 2011.  
  
  
ANNEX I  
Taula salarial vigent any 2011  
  
Grup professional primer. Subalterns: retribució mensual  
  
Euros (?)  
 Salari Plus Antiguitat  
 base activitat consolidada  
Magatzemer/llister: 735,03 175,07 504,75  
Ordenança: 735,03 175,07 504,75  
Xòfer: 760,40 186,05 522,17  
Grum o ordinari: 735,03 175,07 504,75  
  
Grum o ordinari amb contracte subscrit amb anterioritat a 01.01.1998, són retribuïts conforme al salari mínim interprofessional.  
  
  
Grup professional segon. Personal obrer: retribució diària  
  
Euros (?)   
 Salari Plus Antiguitat  
 base activitat consolidada  
Oficial de primera: 26,13 8,99 17,97   
Oficial de segona: 25,42 8,74 17,47  
Oficial de tercera: 24,98 8,47 17,15  
Especialista i ajudant: 24,72 8,24 16,98  
Peó: 24,39 8,24 16,98  
Aprenent 1r any: 20,63  
Aprenent 2n any: 22,68  
Aprenent 3r any 24,95   
Cont. formació 21,22  
Grup professional tercer. Personal administratiu i personal mercantil: retribució mensual  
  
Euros (?)  
 Salari Plus Antiguitat  
 base activitat consolidada  
Cap de secció: 835,64 259,28 573,83  
Cap de negociat: 808,35 260,52 555,11  
Cap de compres i vendes 950,19 239,45 652,48  
Cap de magatzem: 890,39 231,35 610,02  
Oficial de primera: 785,09 244,43 539,11  
Oficial de segona: 763,30 234,17 524,15  
Viatjant: 808,33 215,54 555,10  
Auxiliar: 749,22 227,96 514,48  
Dependent de magatzem: 735,03 201,50 504,75  
Telefonista: 735,03 203,83 504,75  
  
  
Grup professional quart. Personal tècnic no titulat: retribució mensual  
  
Euros (?)  
 Salari Plus Antiguitat  
 base activitat consolidada   
Encarregat general de  
 fabricació: 971,99 268,89 667,51  
Encarregat de secció i   
cap taller: 863,13 268,89 592.60   
Modelista-patronista: 771,97 256,35 530.12   
Dibuixant-projectista: 771,97 256,35 530,12  
Mestre tallador: 771,97 256,35 530,12  
  
  
A continuació s'adjunta l'annex II, taules salarials vigents any 2012.  
  
  
ANNEX II  
Taula salarial vigent any 2012  
  
Grup professional primer. Subalterns: retribució mensual  
  
Euros (?)  
 Salari Plus Antiguitat  
 base activitat consolidada  
Magatzemer/llister: 738,71 179,81 518,41  
Ordenança: 738,71 179,81 518,41  
Xòfer: 764,20 191,09 536,30  
Grum o ordinari: 738,71 179,81 518,41  
  
Grum o ordinari amb contracte subscrit amb anterioritat a 01.01.1998, són retribuïts conforme al salari mínim interprofessional.  
  
  
Grup professional segon. Personal obrer: retribució diària  
  
Euros (?)   
 Salari Plus Antiguitat  
 base activitat consolidada  
Oficial de primera: 26,26 9,24 18,46   
Oficial de segona: 25,55 8,98 17,94  
Oficial de tercera: 25,10 8,70 17,61  
Especialista i ajudant: 24,84 8,47 17,44  
Peó: 24,51 8,47 17,44  
Aprenent 1r any: 20,73  
Aprenent 2n any: 22,79  
Aprenent 3r any 25,07   
Cont. formació: 21,33  
  
  
Grup professional tercer. Personal administratiu i personal mercantil: retribució mensual  
  
Euros (?)  
 Salari Plus Antiguitat  
 base activitat consolidada  
Cap de secció: 839,82 266,30 589,36  
Cap de negociat: 812,39 267,57 570,14  
Cap de compres i vendes 954,94 245,94 670,14  
Cap de magatzem: 894,84 237,61 626,53  
Oficial de primera: 789,02 251,05 553,71  
Oficial de segona: 767,12 240,51 538,34  
Viatjant: 812,37 221,37 570,13  
Auxiliar: 752,97 234,13 528,41  
Dependent de magatzem: 738,71 206,96 518,41  
Telefonista: 738,71 209,35 518,41  
  
  
Grup professional quart. Personal tècnic no titulat: retribució mensual  
  
Euros (?)  
 Salari Plus Antiguitat  
 base activitat consolidada  
Encarregat general de  
 fabricació: 976,85 276,17 685,58  
Encarregat de secció i   
cap taller: 867,45 276,17 608,64   
Modelista-patronista: 775,83 263,29 544,47   
Dibuixant-projectista: 775,83 263,29 544,47  
Mestre tallador: 775,83 263,29 544,47  
  
  
ANNEX III  
Extracte informatiu sobre drets dels treballadors  
  
A) De la Llei de Llibertat Sindical  
1r. Tots els treballadors i treballadores tenen dret a sindicar-se lliurement per a la promoció i defensa dels seus drets i interessos econòmics i socials.  
2n. La llibertat sindical comprén:  
a) El dret a fundar sindicats sense autorització prèvia, així com el dret a suspendre'ls i extingir-los, per procediments democràtics.  
  
b) El dret del treballador o treballadora a afiliar-se al sindicat de la seua elecció, amb l'única condició d'observar els seus estatuts, o a separar-se d'aquell al qual estiga afiliat o afiliada, no podent ningú ser obligat a afiliar-se a un sindicat.  
c) El dret dels afiliats i afiliades a triar lliurement els seus representants dins de cada sindicat.  
d) El dret a l'activitat sindical.  
3r. Els treballadors i treballadores afiliats a un sindicat podran, en l'àmbit de l'empresa o centre de treball:  
a) Celebrar reunions prèvia notificació a l'empresari, recaptar quotes i distribuir informació sindical fora de les hores de treball i sense pertorbar l'activitat normal de l'empresa.  
b) Rebre la informació que li remeta el seu sindicat.  
4t. L'empresari procedirà a descomptar la quota sindical sobre els salaris i a efectuar la corresponent transferència, a sol·licitud del sindicat del treballador o treballadora afiliat i prèvia conformitat sempre d'este o esta.  
5t. Qualsevol treballador, treballadora o sindicat que considere lesionats els drets de llibertat sindical per actuació de l'ocupador, associació patronal, administracions públiques o qualsevol altra persona, entitat o corporació pública o privada, podrà demanar la tutela del dret davant de la jurisdicció competent a través del procés de protecció jurisdiccional dels drets fonamentals de la persona.  
Expressament, seran considerades lesions a la llibertat els actes d'ingerència consistents a fomentar la constitució de sindicats dominats o controlats per un ocupador o una associació empresarial, o a sostindre econòmicament, o d'una altra manera, sindicats amb el mateix propòsit de control.  
6t. Els qui tinguen càrrecs electius a nivell provincial, autonòmic o estatal en les organitzacions sindicals més representatives tindran dret:  
  
- A l'assistència i a l'accés als centres de treball per a participar en activitats pròpies del seu sindicat o del conjunt dels treballadors i treballadores, prèvia comunicació a l'empresari i sense que l'exercici d'este dret puga interrompre el desenrotllament normal del procés productiu.  
  
- Serà aplicable el que disposa l'article 49 del conveni.